Hooikoors is een van die algemeenste allergieë. Omtrent 20% van alle mense sukkel daarmee, mense in stede meer as op die platteland. Dit staan ook bekend as allergiese rinitis.
Dit het niks met hooi te doen nie; dit is 'n reaksie op stuifmeel. Dit irriteer die slymvliese en laat die neus, keel en oë jeuk. Die neusgange swel op en verstop, die neus drup en die oë raak rooi en seer.
Mense maak gewoonlik van neussproeie gebruik om simptome te verlig. Ongelukkig bring dit net tydelike verligting en wanneer die medikasie uitgewerk het swel die membrane nog meer as vantevore. Die sproei kan ook die beskermende slym in die neus uitdroog.
As jy te lank hierdie middels gebruik kan jou liggaam ophou reageer daarop.
Antihistamientablette is doeltreffend, maar kan 'n verdowende uitwerking op die liggaam hê. Indien jy nie van die reaksie hou nie kan jy plaaslike antiinflammatoriese behandelings, soos neus- of oogdruppels, gebruik wat antihistamiene of steroïede bevat, maar nie lomerigheid veroorsaak nie.